《捣衣》
明代·乔世宁

城上秋风木叶飞，城中思妇捣寒衣。
谁怜此夜肠空断，独恨经年戍不归。
声度陇云传玉塞，心随关月到金微。
相思更有残机锦，愿逐长安一雁飞。

作者简介：陕西耀州人，字敬叔，号三石。嘉靖十七年进士。累迁四川佥事、湖广提学副使。二十九年任河南参政。时俺答犯京师，调募纷纭，世宁无不立办。迁四川按察使，以丁忧归，后曾累荐，不起。世宁强学好问，至老不倦。有《丘隅集》。